በአማራ ክልል ከአምስት ሚሊዮን ሄክታር በላይ ሊጠበቅ የሚገባው የተፈጥሮ አካባቢ መኖሩን የአካባቢ፣ ደንና ዱር እንስሳት ጥበቃና ልማት ባለስልጣን ጠቆመ፡፡
የተፈጥሮ አካባቢዎቹ አስፈላጊው እንክብካቤ ተደርጎላቸው የታለመላቸውን ጥቅም ሊሰጡ ይገባልም ተብሏል፡፡ባሕር ዳር፡ ታኅሳስ 22/2012ዓ.ም (አብመድ) በአማራ ክልል ለቱሪዝም፣ ለታሪክ፣ ለሳይንሳዊ ምርምር፣ ለአካባቢ ጥበቃና ለተለያዩ ዓላማዎች አገልግሎት የሚውልና መጠበቅ ያለበት ከአምስት ሚሊዮን ሄክታር በላይ መሬት እንዳለ ይነገራል፡፡ ነገር ግን እስካሁን ግማሽ ሚሊዮን ሄክታር መሬት ብቻ በፓርክነት እና በማኅበረሰብ ጥብቅ ስፍራነት እንደተከለለ መረጃዎች ያሳያሉ፡፡ወቅቱ 1988 ዓ.ም ‹‹የአፍሪካ ጣሪያ›› በመባል የሚታወቀው የስሜን ተራራዎች ብሔራዊ ፓርክ በተባበሩት መንግሥታት የባህል ትምህርት እና ሳይንስ ድርጅት (ዩኔስኮ) የመጥፋት አደጋ ከተጋረጠባቸው አካባቢዎች አንዱ ሆኖ ተመዝግቦ ነበር፡፡ የስሜን ተራራዎች ብሔራዊ ፓርክን ከአደጋ ለመታደግ እና በክልሉ ውስጥ የሚገኙ የፓርኮችን ቁጥር ለመጨመር ሲባል ነበር የአካባቢ፣ ደንና ዱር እንስሳት ጥበቃና ልማት ባለስልጣን በአዋጅ የተቋቋመው፡፡